**РЕПУБЛИКА СРБИЈА**

**НАРОДНА СКУПШТИНА**

**БИБЛИОТЕКА НАРОДНЕ СКУПШТИНЕ**

**Тема: Вршњачко насиље**

**Датум: 24.05.2017.**

**Број: 15/17**

**Ово истраживање је урадила Библиотека Народне скупштине за потребе рада народних посланика и Службе Народне скупштине. За више информација молимо да нас контактирате путем телефона 3026-532 и електронске поште** [*istrazivanja@parlament.rs*.](mailto:istrazivanja@parlament.rs) **Истраживања којa припрема Библиотека Народне скупштине не одражавају званични став Народне скупштине Републике Србије.**

**С А Д Р Ж А Ј**

[Увод 2](#_Toc483406075)

[Велика Британија 2](#_Toc483406076)

[Словенија 4](#_Toc483406077)

[Србија 5](#_Toc483406078)

[Финска 7](#_Toc483406079)

[Француска 8](#_Toc483406080)

[Хрватска 8](#_Toc483406081)

[Шведска 10](#_Toc483406082)

[Међународна статистика 10](#_Toc483406083)

[Закључак 11](#_Toc483406084)

# Увод

Постоји општа сагласност да је вршњачко насиље озбиљан проблем, а наводи се више различитих начина и врсте малтретирања. Садашња дефиниција Светске здравствене организације (СЗО) признаје два режима и четири врсте којима млади могу бити злостављани или могу малтретирати друге. Два режима малтретирања укључују директно (нпр, злостављање које се јавља у присуству циљне групе – младих људи) и посредно (када малтретирања нису директна, већ преко групе као што је ширење гласина). Поред ова два режима наводе се још четири врсте малтретирања: физичко, вербално, релационо (на пример: нарушавање угледа) и оштећење имовине.[[1]](#footnote-1) Према дефиницији СЗО не сматра се малтретирањем када се два ученика са истом снагом или моћи расправљају или боре. Такође, није малтретирање када ученик задиркује другог на пријатељски начин.

Приликом проучавања вршњачког насиља теоретичари наглашавају да је неопходно узети у обзир друштвени контекст, институције, породицу, као и друге друштвене групе, које могу дати значајан допринос борби против насиља. Истраживачи наводе да је важно деловати на свеобухватну изградњу свести о забрани било ког вида насиља и другог понижавајућег поступања према деци. Реакције заједнице на појаву насиља међу ученицима у школи морају бити ефикасне и адекватне. Истиче се важност превенције вршњачког насиља у образовно-васпитним институцијама, едукација школског особља, ученика и родитеља, изградња безбеднијег окружења, као и примена постојећих програма у пракси и ресоцијализација младих починилаца насиља у заједници.[[2]](#footnote-2) Примери превенције и спречавања насиља у школама су: увођење Дечијег парламента (Данска, Шведска, Француска), СОС телефон (Аустрија, Шпанија, Велика Британија), видео надзор и друге мере побољшања амбијента у школама.

У истраживању у наставку текста приказана је анализа вршњачког насиља, однос државе према вршњачком насиљу, законска регулатива и ситуација у Србији, као и примери добре праксе у овој области у другим земљама (Велика Британија, Финска, Француска, Шведска). Посебно су приказани резултати истраживања у Великој Британији - анкета „Насиље у школи 2016“ са статистиком и препорукама за сарадњу свих институција у спречавању вршњачког насиља. На крају истраживања је табеларни приказ вршњачког насиља за одређене земље, према подацима СЗО за 2016 годину.

# Велика Британија

Од 1998. године, прописи у Великој Британији налажу да су државне школе обавезне по закону да примењују политике против насиља и застрашивања у школама. Независне школе сличне услове примењују од 2003. године. О вршњачком насиљу следи детаљна анализа, а на основу опсежног истраживања које је спроведено у британским школама[[3]](#footnote-3).

У припреми истраживања, анкетирано је 8,850 младих узраста 12-20 година, у сарадњи са школама и факултетима широм земље, на годишњем нивоу. У извештају су наведени:

• Кључни статистички подаци о малтретирању и насиљу у Великој Британији;

• Мотиви насилништва и разлози због којих млади људи малтретирају друге;

• Учесталост и природа малтретирања;

• Веза насиља и породичних односа, стреса и трауме и других односа;

• Повратне информације за школе и факултете;

• Препоруке.

Статистички подаци:

• 1,5 милиона младих људи у Великој Британији (50%) су малтретирани у протеклих годину дана;  
• 145 800 (19%) од њих су малтретирали сваки дан;   
• Двоструко више су дечаци жртве насиља, у односу на девојчице (66% мушкараца, 31% жена);

• 24% оних који су малтретирали наставили су да злостављају друге;  
• На основу сопствених изјава, 14% младих људи признају да малтретирају некога, 12% каже да малтретирају друге свакодневно;  
• 20% младих људи су физички напали некога;  
• 44% младих људи који су били злостављани имали су депресивно искуство;  
• 41% младих људи који су били злостављани искусили су социјалну анксиозност;  
• 33% оних који малтретирају имају самоубилачке мисли.

У извештају се наглашава да, иако иницијатива о спречавању насиља траје већ деценијама, оно и даље представља велики проблем. Тема анализе је питање зашто и који су мотиви младих људи да реагују насилно. Сугерише се да се не користе изрази *насилник* или *жртва*, јер су истраживачи уочили да је злостављање облик понашања, а не идентитет. Као и код других, постоји узрок и могућност промене. Претходна истраживања су показала да млади људи који малтретирају чешће могу да се укључе у криминал, у односу на национални просек. То је разлог зашто се у анкети „Насиље у школи 2016“[[4]](#footnote-4) истражује начин живота, притисци и мотиви оних који малтретирају друге, како би се открили узроци малтретирања, са циљем да се помогне младим људима да превазиђу проблеме пре него што се малтретирање деси. Намера је да истраживање обликује промене у образовању и промовише сарадњу свих институција у спречавању вршњачког насиља у широј друштвеној заједници.

Подаци истраживача из Велике Британије то доказују. Истражујући да ли школа или факултет чини довољно, дошли су до следећих података:

• 45% младих људи који су били злостављани у последњих годину дана не осећају да се малтретирање схвата озбиљно у њиховој школи или на факултету;

• 21% сматра да наставници треба да прођу обуку о спречавању малтретирања;

• 19% има став да треба више часова и активности које су намењене спречавању насиља;

• 17% желе већу промоцију различитих услуга подршке;

• 17% жели да има већи приступ материјалима самопомоћи;

• 16% предлаже гостујуће предаваче како би разговарали о малтретирању и сродним питањима;

• 16% желе да се организује више дискусија и дебате у школи о малтретирању, једнакости и сличним питањима.

Без обзира што малтретирање преко интернета није дефинисано као кривично дело у Великој Британији, постоје бројни закони који се могу применити за ову област малтретирања. Закон о заштити од узнемиравања (*The Protection from Harassment Act*) може да штити појединце од узнемиравања, док се према Закону о телекомуникацијама (*Тhe Telecommunications Act)*  сматра увредом слање анонимних порука, као и увредљиви телефонски позиви. Ови закони су такође успешно коришћени у прошлости да се процесуирају случајеви малтретирања на радном месту. Иако злостављање на радном месту, није законски дефинисано као противзаконито, узнемиравање јесте. Велика Британија има свеобухватне законе забране узнемиравања који се односе на старост, пол, инвалидитет, брак, трудноћу, расу, религију или сексуалну оријентацију особе.

# Словенија

Смернице за анализу, превенцију и лечење/управљање насиљем у школама припремила је Комисија за анализу проблема насиља у словеначким школама 2004. године у оквиру надлежног министарства просвете и образовања. Анкетирањем ученика утврђено је да је број починилаца и жртава насиља обично између 5% и 10% до чак 58%, јер постоје различити нивои насиља и укључују већи проценат привремене и релативно благе облике насиља. Подаци се разликују у зависности од питања која се постављају и старости саговорника, али се већина аутора слажу да је око 10% деце у Словенији која су више била предмет насиља, и 5% школске деце за које насиље представља озбиљан проблем. У неким истраживањима наведено је да су 20% ученика од 2 до 8. разреда, 21,5% ученика од 3 до 6. разреда и 8% деце узраста од 1 до 3. године, биле жртве насиља.[[5]](#footnote-5)

Влада је урадила измену и допуну Закона о организацији и финансирању образовања (*Zakona o organizaciji in financiranju vzgoje in izobraževanja)*, који обезбеђује изричиту забрану свих облика насиља у школама и забрану уласка у образовни систем лица против којих се води кривични поступак покренут против сексуалног интегритета. У 2014. години пријављено је 86 случајева које се односе на злостављања и насиље у институцијама. Министарство просвете, образовања и спорта утврдило је да су 39 пријаве основане. Прошле године, Инспекторат за образовање добио је 48 пријава против институција у вези с насиљем, од којих се девет односи на насиље над ученицима.

Предлог закона о изменама и допунама Закона о спречавању насиља у породици(*predlog Zakona o spremembah in dopolnitvah Zakona o preprečevanju nasilja v družini*), који ће се разматрати у оквиру редовног поступка и могао би ступити на снагу крајем ове године, такође наводи изричиту забрану физичког кажњавања деце. Предлогом наведеног закона утврђене су могућности деловања од стране надлежних органа, односно полиције и судова. Судови ће имати на располагању више мера за заштиту жртава, посебно оних за заштиту деце. Институције су дужне да поднесу пријаву о насиљу, али такође укључују и услуге у области социјалне заштите, здравства, образовања и обуке, који имају важну улогу и одговорност када се ради о насиљу у породици. Обавезно обавештење о сумњи насиља ће се примењивати и на друге особе (не само децу) који нису у стању да пријаве наиље у породици.

# Србија

Вршњачко насиље у последњих неколико година све је учесталије у Србији. Према подацима Градског центра за социјални рад Београд, 2016. године пријављена су 137 случаја вршњачког насиља, док је 2015. године евидентирано 172 пријаве вршњачког насиља.

Статистика показује да је половина ученика у Србији бар једном доживела такву врсту насиља, а чак 2/3 деце било је изложено нападу. У 85% случајева детету жртви насиља не помогне нико. **Истраживање** о врстама и интензитету насиља које је спроведено у првих 50 школа на узорку од 26.947 ученика и 3.397 одраслих пружило је податке да је 65% ученика бар једном, а 24% више пута било изложено неком облику насилног понашања у периоду од три месеца.[[6]](#footnote-6)

**Као најзаступљенији облици** насилног понашања наводе се: вербално насиље, ширење лажи, сплеткарење, као и претње и застрашивања.

**Законодавство РС**:[[7]](#footnote-7)

•[**Устав Републике Србије**](http://sbn.mpn.gov.rs/clientpub/uploads/Dokumenta/Za%20skole%20i%20nastavnike/Obaveze%20skole/Ustav_Srbije_pdf.pdf) (,,Сл. гласник РС”, бр. 98/06) забрањује непосредну и посредну дискриминацију на било којој основи (чл. 21. ст. 3.).

• **Кривични законик** (,,Сл. гласник РС”, бр. 85/2005, 88/2005 - испр. и 107/2005 – испр.) насиље у породици дефинише као кривично дело (чл. 194.)

• **Законик о кривичном поступку**  ("Сл. гласник РС", бр. 72/2011, 101/2011, 121/2012, 32/2013, 45/2013, 55/2014) гарантује посебну заштиту жртава, оштећених и сведока током кривичног поступка, посебно малолетних лица (чл. 101., 102., 109. и 292.);

• [**Породични закон**](http://sbn.mpn.gov.rs/clientpub/uploads/Dokumenta/Za%20skole%20i%20nastavnike/Obaveze%20skole/Porodicni%20zakon.pdf) (,,Сл. гласник РС”, бр. 18/2005), дефинише насиље у породици као „понашање којим један члан породице угрожава телесни интегритет, душевно здравље или спокојство другог члана породице” (чл. 197.), и предвиђа мере заштите које је суд овлашћен да донесе у посебном поступку (чл. 198.), као и специјализована судска већа (чл. 203.);

• **Закон о малолетним учиниоцима кривичних дела и кривичноправној заштити малолетних лица** (,,Сл. гласник РС”, бр. 85/2005), садржи посебне одредбе о заштити малолетних лица која се у кривичном поступку појављују у својству оштећених;

• **Закон о програму заштите учесника у кривичном поступку** (,,Сл. гласник РС”, бр. 85/2005), предвиђа мере за заштиту живота, здравља, физичког интегритета, слободе и имовине учесника у кривичном поступку;

**Закон о основном образовању и васпитању ("Сл. гласник РС", бр. 55/2013)**примењује се од школске 2013/2014. године, а у члану 9. дефинише да лица која обављају образовно-васпитни рад и друга лица запослена у школи промовишу једнакост међу свим ученицима и активно се супротстављају свим врстама дискриминације и насиља.

Програм “Школа без насиља“ који се спроводи се од 2006. године дефинише насиље као сваки облик понашања који има за циљ намерно наношење психичког или физичког бола неком другом. Главни циљ програма "Школа без насиља" јесте стварање безбедне и подстицајне средине за учење, рад и развој. Програмом је обухваћено више од 273 школе у 90 места у Србији, са више од 230.000 ученика и више од 18.000 запослених.

Програм спроводи Министарство просвете, науке и технолошког развоја уз стручну и финансијску подршку УНИЦЕФ, у сарадњи са Министарством здравља, Министарством рада и социјалне политике, Министарством унутрашњих послова, Министарством омладине и спорта, Саветом за права детета Владе Републике Србије, Заводом за унапређивање образовања и васпитања.

Посебни протокол за заштиту деце и ученика од насиља, злостављања и занемаривања у образовно-васпитним установама[[8]](#footnote-8) урадило је надлежно Министарсрво 2007. године, уз подршку УНИЦЕФ. Спроведена је обука за примену Посебног протокола са циљем унапређења компетенција и адекватно разумевање појава насиља запослених, планирања превентивних активности, поступање и вођење процеса заштите деце/ученика од насиља, злостављања и занемаривања. Свака установа је у обавези да формира тим за заштиту деце/ученика од насиља.

Стручњаци упозоравају да је улога родитеља кључна, као и сарадња са институцијама у циљу превенције. Нацрт новог Закона о образовању предвиђа казне за родитеље уколико њихова деца грубо прекрше школска правила. Казна се одређује и уколико млади прекрше правила понашања која поставља установа. Ако ученик начини неки од тежих прекршаја дисциплине у школи, родитељи ће морати да одговарају прекршајно или кривично. Такође, предвиђена је казна за родитеље, од 30.000 до 100.000 динара, ако њихово дете малтретира вршњаке, нпр. удари, вређа, омаловажава или угрожава здравље вршњака.

Нацрт Алексиног закона који је написала професорка Драгана Ћорић предвиђа казнено васпитну меру да се ученик који чини вршњачко насиље искључи из школе од 5 до 30 дана, а да за то време са њим раде стручне службе. Друга мера је потписивање уговора о понашању са ђаком, његовим родитељима, наставницима и директором школе. Предвиђа се мера одузимања лиценце за рад за несавесне наставнике или чланове стручних служби које треба да препознају вршњачко насиље али то не раде.

# ****Финска****

Mере против насиља и малтретирања развијенe у нордијским земљама углавном se сматрају златним стандардом.[[9]](#footnote-9) Норвешки истраживач Дан Олвеус (*Dan Olweus)* развио је један од најпопуларнијих програма интервенције до данас. Данас, нови тип програма против насиља који се примењује у Финској привлачи интересовање међу стручњацима широм света. Познат као Кива- [KiVA](http://www.kivakoulu.fi/there-is-no-bullying-in-kiva-school), програм има за циљ да укључи све ученике и наставнике у борби против насиља међу младима, укључујући и посматраче.

Резултати су били толико обећавајући да је 90% свих школа у Финској реализовало овај програм. Кива програм је заснован на истраживању програмa против насиља који је развијен на Универзитету у Турку, Финска, уз финансијску подршку Министарства просвете и културе. Ефикасност Кива програма је показана у Финској, а сада је Кива тражени програм који је заступљен и спроводи се у сарадњи са локалним партнерима у великом броју земаља[[10]](#footnote-10). Подаци СЗО за 2013/2014. годину за Финску показују да је само 1% 13-годишњих дечака или 4% девојчица малтретирало вршњаке (табела 2. у тексту), што је знатно мање од просека.

# Француска

Малтретирање или "морално узнемиравање" како се назива у Француској, санкционише се у складу са важећим законодавством. Морално узнемиравање се дефинише као "поновљена дела која доводе до погоршања услова рада који су вероватно повредили достојанство, физичко или ментално здравље жртве или његову / њену каријеру". Законски оквир предвиђа казнене мере и кривичне радње које треба предузети против насилника. Максимална казне може бити до две године затвора и новчана казну од 30.000 евра. Послодавац је такође одговоран за малтретирање које се јавља на радном месту, а малтретирани радник има право на одштету од послодавца кроз парнични поступак.

Мере за спречавање школског малтретирања, међутим, мање су развијене у Француској. У већини случајева родитељи указују на проблем када се обрате француском еквиваленту „удружења родитеља и наставника“ како би изразили свој став или примедбе. Даљи развој зависи од околности и индивидуалне школске политике. Садашњи резултати показују да је већи проценат малтретиране деце у узрасту од 11 година (14%) а да је мањи у већем узрасту.

# Хрватска

Према информацијама Одбора за породицу, младе и спорт Хрватског сабора, проблем вршњачког насиља препознат је већ дуже време[[11]](#footnote-11), уз став како никакво насиље над/међу децом није оправдано, те да се свако насиље може спречити добром превенцијом. Због забрињавајућих података о великом броју случајева насиља покушава се осигурати целовит приступ од стране свих надлежних органа. У марту 2017. године у Министарству за демографију, породицу, младе и социјалну политику одржана је јавна расправа о нацрту предлога Националне стратегије заштите од насиља у обитељи, за период од 2017. до 2022. године. Национална стратегија заштите од насиља надлежним телима уводи обавезе превенирања и процесуирања свих видова насиља. У Хрватској се Национална стратегија заштите од насиља у породици примењивала у протеклих 5 година.[[12]](#footnote-12) Такође, 2014. донета је Национална стратегија за права деце у Хрватској за период од 2014. до 2020. године (Министарство социјалне политике и младих је задужено за програмске активности).[[13]](#footnote-13) Део Стратегије дефинише заштиту од насиља у школама и наводи следеће циљеве: осигурати остваривање права детета на ненасилну атмосферу у школама, елиминисати толерантне ставове према вршњачком насиљу. Предлажу се следеће мере:

1. Осигурати подршку финансирању програма сузбијања насиља међу децом у школском окружењу на свим нивоима (од државне до локалне власти);
2. Заступати измене терминологије и одредити критеријуме за праћење промена терминологије. За спровођење мера задужено је Министарство знаности, образовања и спорта, те јединице локалне и регионалне самоуправе.

Поред Закона о равноправности сполова ("Народне новине" бр. 82/08), у хрватском законодавству и други закони дефинишу ову област.[[14]](#footnote-14) Обитељски закон, у склопу поглавља „Права и дужности у односима родитеља и деце“ прописује мере за заштиту добробити детета, те поступање у случају занемаривања, до злостављања.

У складу са подацима СЗО из 2016. године, у табелама 1. и 2. у наставку текста приказани су подаци о проценту 11-годишњака који су били малтретирани од стране вршњака више пута у последњих неколико месеци, који је у Хрватској износио 5% за дечаке и 8% за девојчице, што је испод просека разматраних земаља. Такође, 12% девојчица и 5% дечака (узраста од 13 година) починили су вршњачко насиље више пута.

Иако Национална стратегија заштите од насиља у обитељи дефинише програм превенције насиља над децом и младима, уз осигуравање одговарајућих третмана деци сведоцима и/или жртвама насиља, није дошло до смањивања насилничког понашања међу младима. Насиље у васпитно-образовним установама бележи, по броју пријава, пораст од 36% је у односу на годину раније, како се наводи у извештају Одбора за обитељ, младе и спорт Сабора, а на основу *Izvješćа o radu pravobraniteljice za djecu za 2015. godinu.*[[15]](#footnote-15) Хрватски Сабор је 17. фебруара 2017. године донео Одлуку о проглашењу Националног дана борбе против вршњачког насиља, а који се обележава сваке године последње среде у фебруару. Већ прве године у обележавању Националног дана борбе против вршњачког насиља учествовало је око 500.000 деце и одраслих (што је око 12% укупног становништва Хрватске) кроз Програм превенције који се спроводи у васпитно-образовним установама и кроз сарадњу са цивилним друштвом.[[16]](#footnote-16)

# Шведска

Шведска је била прва, и једна од ретких земаља са законима који посебно забрањују злостављање ("мобинг") на радном месту. Шведско законодавство дефинише починиоце мобинга као лица који "понављају или спроводе изразито негативне радње усмерене против појединачних запослених на увредљив начин и могу довести до изопштављања запослених на радном месту". Закон прописује да послодавци брзо истраже и спрече све инстанце малтретирања која се јављају, али и приступ да се проблеми решавају кроз дијалог и консензус, пре него путем санкција у случајевима малтретирања. У Шведској је изражена спремност да се предузму акције на спречавању малтретирања и насиља у школама, кроз обавезну превенцију на институционалном нивоу. Школе које нису у стању да покажу да су проактивне у решавању насиља и малтретирања могу судски одговарати на пријаву од стране детета које трпи насиље и одговорне су за насталу штету, личну или материјалну.[[17]](#footnote-17) Резултати су видљиви у табелама у тексту, односно стопе малтретираних или оних који малтретирају узраста од 11 и 13 година су далеко испод просека, према подацима СЗО из прошле године.

# Међународна статистика

У табелама у наставку текста наведени су подаци[[18]](#footnote-18) који се односе на случајеве вршњачког насиља, које се десило најмање два или три пута месечно у задњих пар месеци. Подаци према узрасту деце су следећи: укупна преваленца је око 12% за дечаке и 10% за девојчице. Значајне промене су видљиве у већини земаља са врло мало изузетака, односно, број дечака који су подносили вршњачко насиље се смањио код старости од 15 година а порастао за дечаке старости 11 година, док је за девојчице иста учесталост за узраст од 11 до 13 година и опада са 15. година. Велике националне разлике су примећене код ученика који су били малтретирани од стране вршњака или малтретирали вршњаке више пута месечно, у протеклих неколико месеци.

Код малтретирања других значајна промена у годинама старости је уочена у многим земљама. У скоро свим случајевима дошло је до пораста насиља са порастом година старости. Најнижи нивои насиља за дечаке и девојчице су у доби од 11 са растом до 13 и 15 година старости, са великим националним разликама од највиших (Летонија и Литванија) до других (Ирска и Шведска) где је низак ниво вршњачког насиља. Значајне разлике међу половима су уочене у скоро свим државама, у свим узрастима, с тим да дечаци малтретирају више. Утицај породичног и друштвеног статуса за релативно мали број земаља и региона показује нижу стопу малтретирања код имућнијих за девојчице, али без јасног обрасца за дечаке.

Слична ситуација је и у региону. У табелама у наставку текста приказани су подаци за земље које су предмет истраживања, као и за Македонију, Словенију и Хрватску. Најбоље резултате у региону има Словенија и налази се испод просека.[[19]](#footnote-19)

**Табела 1**: 11-годишњаци који су били малтретирани од вршњака више пута, по земљама

|  |  |  |
| --- | --- | --- |
| Земља / % | дечаци | девојчице |
| Велика Британија | 10 | 11 |
| Македонија | 6 | 13 |
| Словенија | 7 | 13 |
| Финска | 10 | 14 |
| Француска | 11 | 14 |
| Хрватска | 5 | 8 |
| Шведска | 7 | 4 |
| Просек | 11 | 14 |

Према: *HBSC survey 2013/2014, World Health Organization 2016.*

У другој табели се види проценат нешто старијег узраста који су малтретирали друге више пута месечно.

Табела 2: 13-годишњаци који су малтретирали вршњаке више пута, по земљама

|  |  |  |
| --- | --- | --- |
| Земља / % | дечаци | девојчице |
| Велика Британија | 2 | 4 |
| Македонија | 5 | 11 |
| Словенија | 7 | 14 |
| Финска | 1 | 4 |
| Француска | 8 | 12 |
| Хрватска | 5 | 12 |
| Шведска | 2 | 3 |
| просек | 6 | 11 |

Према*: HBSC survey 2013/2014, World Health Organization 2016.*

Родне разлике су уочљиве у табелама. Малтретирање је достигло максимум са 13 година старости за девојчице и 11 за дечаке. Код 15-годишњака просек је 9% (девојчице 6% и дечаци 12%) а најгоре резултате бележи Литванија (18% дечака и 34% девојчица који малтретирају вршњаке), док је најмањи проценат вршњачког насиља забележен у Шведској (2% за дечаке и 3% за девојчице). Такође, проценат 11-годишњака у Литванији над којима је извршено вршњачко насиље је највиши: 29% за девојчице и 35% за дечаке.

# Закључак

Комплексна проблематика вршњачког насиља предмет је многих истраживања више од три деценије. Интезивно се проучавају облици, начини манифестовања, узроци и последице вршњачког насиља. Вршњачко насиље се најчешће објашњава као перзистентно, понављано непожељно понашање које подразумева употребу негативних акција, односно свако психичко или физичко насилно понашање које је усмерено на децу од стране вршњака са циљем повређивања.[[20]](#footnote-20)

Краткорочне и дугорочне последице за учешће у вршњачком насиљу, како за насилника тако и за жртве, су потврђене. Учешће у малтретирању утиче на физичко здравље младих, што доводи до соматских симптома као што су болови у глави, леђима и у стомаку, психолошког стреса (депресија, нервоза, усамљеност и суицидне идеје). То утиче на дугорочне обрасце проблематичног понашања, укључујући агресију, насиље, проблеме са пићем и употребом психоактивних супстанци. Млади људи који су склони малтретирању вршњака имају више негативних искуства у школи, што се огледа у лошим односима са вршњацима и наставницима. Упркос недавним истраживањима која показују позитивне трендове у правцу смањења виктимизације кињењем, студије показују посебно негативне резултате менталног здравља код деце над којима се врши насиље, међу којима су психолошка неприлагођеност, психосоматски здравствени проблеми и самоубиство. Ризик за самоубиства је посебно висок када је основ за узнемиравање расна припадност или сексуална оријентација. Негативне емоције могу довести до тога да млади постају овисници од алкохола и /или злоупотребе психоактивних супстанци.

Забрињавајући су подаци СЗО да насиље представља водећи узрок смрти и физичких повреда међу младима. Главни фактори ризика за укључивање дечака у насиље су: млађи узраст, распрострањеност вршњачког насиља, националне стопе убистава и стопа сиромаштва. Поред тога, одређена понашања повећавају ризик (као што је употреба алкохола и пушење) и повезани су са порастом насиља. Ризик и заштитни фактори се разликују у зависности од расе и националности. Социјална подршка и подршка унутар школа представљају заштиту и смањују факторе ризика који доприносе ширењу насиљу и деликвенције. СЗО упућује на превентивне програме који би требало да се примењују у раном узрасту, као и на потребу да се константно развијају приступи који су се показали ефикасним. Они укључују:

• универзалне школске програме за спречавање насиља, који омогућавају ученицима и школском особљу правовремене информације и примену ненасилних мера за решавање спорова, како би млади људи променили начин размишљања о насиљу;

• активнију улога родитеља и породичног приступа, пружањем подршке комуникацији са наставницима код решавања проблема, мониторинга и управљања;

• приступе интензивног фокуса на породицу који нуде терапеутске услуге код високог ризика младим преступницима и њиховим породицама, било да је помоћ потребна појединцу, породици или школи;

• политику сигурне животне средине и структурних приступа који стварају промене у животном окружењу заједнице у циљу побољша безбедност и повећања заштите од фактора ризика међу младима;

• образовање и заштиту у раном детињству, уз квалитетну подршку угроженој деци и помоћ у изградњи темеља за будуће учење и здрав развој.

Иницијативе и превенције у школама утицале су на тренд пада насилништва међу младим људима, према подацима СЗО, али се преваленција драматично разликује од земље до земље, што указује на разлике у културним нормама које се односе на вршњачко насиље и успех програма интервенције. Као и код претходних анализа, уочено је да ниво насиља (посебно међу дечацима) опада са годинама. Адолесценти могу развити когнитивна, емоционална понашања и вербална средства како би превазишли фрустрације и конфликте на конструктивније и мање насилне начине, како постају старији. Налази претходног истраживања показују да су дечаци у насиље укључени више него девојчице, мада има и супротних примера (Литванија). Није потврђена веза насиља са породичним статусом у различитим земљама и регионима. [[21]](#footnote-21)

Стопа вршњачког насиља и број пријављених случајева, као и мере које се предузимају у циљу превенције приказане су у истраживању по појединим земљама, са детаљном анализом вршњачког насиља у Великој Британији. Такође, анализа вршњачког насиља према старости и полу и веза понашања и насиља у одређеним земљама, као и улога државе у превенцији и спречавању насиља, урађени су на основу компаративне анализа СЗО у последњем извештају из 2016. године. У овом извештају приказани су и подаци за земље у региону (табеле 1. и 2.). Посебно је анализирана ситуација у Србији у овој области и програм „Школа без насиља“ али без повратних информација о резултатима, односно адекватне статистике.[[22]](#footnote-22)

Нови облик насиља је малтретирање преко интернета. Иако је истраживање овог вида вршњачког насиља у почетној фази, јасно су уочена забрињавајућа стања менталног здравља жртви као исход малтретирања и негативних емоција као што су депресија, самоповређивања и суицидне идеје и покушаји. Малтретирање је такође у вези са негативним академским постигнућима и школским тешкоћама, насилничким понашањем, тешкоћама у комуникацији са вршњацима, несигурношћу у пракси и укључивањем у употребу психоактивних супстанци.

Код малтретирања преко интернета преваленција је слична за дечаке и девојчице. Ефекат старости је значајан у мањем броју земаља, повећано је код 11-годишњих дечака а највиши ниво је код девојчица од 13 година, уз смањење у односу на узраст за дечаке, али на истом нивоу за девојчице. Родне разлике су мале у већини земаља, а просечан ниво малтретирања преко интернета за 41 земљу је 3% без јасног обрасца у настајању.[[23]](#footnote-23)

**Истраживање урадила:**

мр Марина Пријић,

виши саветник - истраживач

1. *World Health Organization Survey* [↑](#footnote-ref-1)
2. <http://scindeks-clanci.ceon.rs/data/pdf/2217-7337/2015/2217-73371502084D.pdf>

   Вршњачко насиље у Србији из угла истраживача [↑](#footnote-ref-2)
3. Статистика у Великој Британији - *The Annual Bullying Survey 2016.* [↑](#footnote-ref-3)
4. Више информација на интернет адреси: <https://www.ditchthelabel.org/wp-content/uploads/2016/04/Annual-Bullying-Survey-2016-Digital.pdf> [↑](#footnote-ref-4)
5. Више информација на интернет адреси: <http://www.mizs.gov.si/fileadmin/mizs.gov.si/pageuploads/podrocje/razvoj_solstva/Smernice_nasilje.pdf> [↑](#footnote-ref-5)
6. Подаци са интернет адресе: <http://sbn.mpn.gov.rs> , Школа без насиља, [↑](#footnote-ref-6)
7. <http://sbn.mpn.gov.rs/o-skoli-bez-nasilja/obaveze-skole-u-prevenciji-nasilja>

   Закони и стратегије који дефинишу заштиту деце од насиља у Србији: http://arhiva.mup.gov.rs/cms\_cir/decaipolicija.nsf/index.html?OpenFrameset [↑](#footnote-ref-7)
8. <http://sbn.mpn.gov.rs/clientpub/uploads/Dokumenta/O%20SBN/O%20programu/Posebni%20protokol%20-%20obrazovanje.pdf> [↑](#footnote-ref-8)
9. World Health Organization survey; [bullying in 35 countries](http://www.biu.ac.il/SOC/hbsc/books/2.pdf) [↑](#footnote-ref-9)
10. Више информација на интернет адреси: <http://www.kivaprogram.net/around-the-world> [↑](#footnote-ref-10)
11. Истраживање о вршњачком насиљу међу децом у школи (од 4. до 8. разреда) спроведено је 2003. у 25 основних школа у 13 градова Хрватске. Добијени резултате су показали да 27% деце свакодневно или скоро свакодневно доживљава неке облике насиља у школи; 16% деце се свакодневно понаша насилно према другој деци, при чему 8% деце истовремено чини и доживљава насиље. Уочена је повезаност школског успеха и насиља. Само око 22% деце жртава насиља обрати се одраслој особу за помоћ, углавном родитељима, а само 11% се обратило наставницима. [↑](#footnote-ref-11)
12. Национална стратегија заштите од насиља у обитељи за период од 2011. до 2016. године *(''*Народне новине'',бр*:*101/98,15/2000, 117/2001, 199/2003, 30/2004 и 77/2009) [↑](#footnote-ref-12)
13. Текст Стратегије: [https://vlada.gov.hr/UserDocsImages//ZPPI/Strategije%20-20OGP/socijalna%20politika//NACIONALNA%20STRATEGIJA%20ZA%20PRAVA%20DJECE%20U%20RHZA%20RAZDOBLJE%20OD%202014.%20DO%202020.%20GODINE[1].pdf](https://vlada.gov.hr/UserDocsImages//ZPPI/Strategije%20-%20OGP/socijalna%20politika//NACIONALNA%20STRATEGIJA%20ZA%20PRAVA%20DJECE%20U%20RHZA%20RAZDOBLJE%20OD%202014.%20DO%202020.%20GODINE%5b1%5d.pdf) [↑](#footnote-ref-13)
14. Остали закони: <https://vlada.gov.hr/pristup-informacijama/programi-strategije-planovi-i-izvjesca/strateski-dokumenti-vlade-rh/ministarstvo-za-demografiju-obitelj-mlade-i-socijalnu-politiku/17700> [↑](#footnote-ref-14)
15. <https://vlada.gov.hr/istaknute-teme/11> [↑](#footnote-ref-15)
16. Подаци Одбора за породицу, младе и спорт Хрватског сабора, 23.мај 2017. [↑](#footnote-ref-16)
17. <https://www.hcalawyers.com.au/blog/bullying-laws-around-the-world/#guide3> [↑](#footnote-ref-17)
18. Health Behaviour in school-aged children (HBSC) Study: International Report from the 2013/2014 Survey [↑](#footnote-ref-18)
19. *HBSC survey 2013/2014, World Health Organization 2016; Bullying,* стр.223. [↑](#footnote-ref-19)
20. <http://scindeks-clanci.ceon.rs/data/pdf/2217-7337/2015/2217-73371502084D.pdf>

    Вршњачко насиље у Србији из угла истраживача, Према: Глумбић, Жунић Павловић, 2008. [↑](#footnote-ref-20)
21. <http://www.euro.who.int/__data/assets/pdf_file/0003/303438/HSBC-No.7-Growing-up-unequal-Full-Report.pdf?ua=1> [↑](#footnote-ref-21)
22. Податке о броју ученика који су били малтретирани од вршњака или малтретирали вршњаке у школама нисмо добили, иако смо контактирали надлежно Министарство просвете, науке и технолошког развоја, које у сарадњи са осталим институцијама спроводи програм Школа без насиља. [↑](#footnote-ref-22)
23. *HBSC survey 2013/2014, World Health Organization 2016; Bullying: Cyberbullying* [↑](#footnote-ref-23)